የኢትዮጵያን ህዳሴ ለማረጋገጥ የተፈጥሮ ሃብቶችን በአግባቡ መጠቀም ያስፈልጋል
አዲስ አበባ፤ ሐምሌ 08/2005 (ዋኢማ) – የኢትዮጵያ ህዳሴ የሚረጋገጠው የአገሪቱን ህዝብ ከዳር እስከ ዳር በማንቀሳቀስ የተፈጥሮ ሃብቷን በአግባቡ መጠቀም ሲቻል መሆኑን በካናዳ የኢፌዴሪ ቆንስላ ጄኔራል ገለጹ፡፡ በፕሮግራሙ 218 ሺህ 538 ዶላር ገቢ ተገኝቷል፡፡ ቆንስላ ጄኔራሉ አቶ ሚካኤል ጦቢያስ በቶሮንቶና ኪችነር ከተሞች ለታላቁ የኢትዮጵያ ህዳሴ ግድብ በተዘጋጀ የገቢ ማሰባሰቢያ ፕሮግራም እንደተናገሩት ኢትዮጵያን ህዳሴ ለማረጋገጥ የተፈጥሮ ሃብቷን በአግባቡ በመጠቀም የልማትና የእድገት ዕቅዶችን ማሳካት ይገባል፡፡ መላው የኢትዮጵያ ሕዝቦችና መንግሥት የተጠናከረ ርብርብ በማድረግ ላይ መሆናቸውንም ተናግረዋል፡፡ በከተሞቹ በሚገኙ የታላቁ የኢትዮጵያ ህዳሴ ግድብ የህዝብ ተሳትፎ አስተባባሪ ምክር ቤቶች በተዘጋጀው የገቢ ማሰባሰቢያ ፕሮግራም ላይ ከ700 በላይ ሰዎች ተሳትፈዋል፡፡የምክር ቤቶቹ አባላት በበኩላቸው የዝግጅቱ ዓላማ የህዳሴው ግድብ የኢትዮጵያን እድገት እውን ለማድረግና ድህነትን ለመዋጋት ያለውን ፋይዳ በመረዳት በጸረ-ድህነት ትግሉ ሁሉም ዜጎች ድርሻቸውን እንዲወጡ ማድረግ እንደሚገባ ተናግረዋል፡፡በፕሮግራሙ የተገኘው ገንዘብ ከቦንድ ሽያጭና ከተለያዩ ገቢዎች መሆኑን የውጭ ጉዳይ ቃል አቀባይ ጽህፈት ቤትን ጠቅሶ ለኢትዮጵያ ዜና አገልግሎት አስታውቋል፡፡